
Lepidium cDNS-könyvtárral transzformált Arabidopsis növények ozmotikus toleranciájának vizsgálata

Manapság egyre nagyobb problémát jelentenek a mezőgazdaság számára a gyakran előforduló aszályos időszakok, valamint a földművelés alá vont területek elszikesedése. Ezen tényezők mind ozmotikus stresszként hatnak a növényekre. A fenti problémák felfedezése óta folynak törekvések arra nézve, hogy megértsük az ilyen, magas sótartalmú, valamint alacsony vízellátottságú élőhelyeken előforduló őshonos fajok túlélési stratégiáit. A halofiták vizsgálatának új lendületet adott a modern molekuláris biológiai módszerek széleskörű elterjedése, ezáltal pontosabban felderíthetővé vált a stressztolerancia genetikai háttere.
Csoportunkban néhány éve készült el egy hazánk szoloncsák szikesein élő sótűrő növény, a sziki zsázsa (Lepidium crassifolium) cDNS-könyvtára. A rendszer különlegessége az, hogy ösztradiol segítségével indukálható, így az Agrobacterium-alapú transzformációval lúdfűbe bevitt gének kifejeződése szabályozhatóvá válik.
Munkám során négy, már Arabidopsisba transzformált vonalat teszteltem. Mivel a különböző stresszhatások jelentős részben érintik a növény fotoszintetikus apparátusát is, ezért a fényfeldolgozó rendszer épségéből következtethetünk az egyed ellenálló-képességére. A vizsgálatokat megkönnyítendő IMAGING-PAM fluorometriás rendszerrel dolgoztam, mellyel egyszerre több növényt vizsgálva összehasonlítható képet kaptam az egyes vonalak és a kontroll Columbia közötti különbségekről.



